b"\n_START_ARTICLE_\nSat\xc3\xa8l\xc2\xb7lit asteroidal\n_START_PARAGRAPH_\nUn sat\xc3\xa8l\xc2\xb7lit asteroidal \xc3\xa9s un asteroide que gira a l'entorn d'un altre asteroide. Els asteroides poden tenir llunes, en alguns casos de molta grand\xc3\xa0ria. Els asteroides amb llunes grans generalment s'anomenen asteroides binaris. El terme asteroide doble s'usa a vegades per als sistemes en qu\xc3\xa8 l'asteroide i la seva lluna s\xc3\xb3n aproximadament de la mateixa grand\xc3\xa0ria. _NEWLINE_L'origen de les llunes asteroidals no es coneix amb certesa, i hi ha una varietat de possibilitats. Una teoria \xc3\xa0mpliament acceptada \xc3\xa9s que estes llunes de l'asteroide es formen de les runes expulsades per l'asteroide primari despr\xc3\xa9s d'un impacte. Poden formar-se altres aparellaments quan un asteroide xicotet \xc3\xa9s capturat per la gravetat d'un de m\xc3\xa9s gran. _NEWLINE_La primera lluna asteroidal identificada va ser D\xc3\xa0ctil, que gira a l'entorn de (243) Ida. La va descobrir la sonda Galileu el 1993. La segona es va descobrir al voltant de (45) Eugenia el 1998. Unes 37 llunes asteroidals s'han descobert amb telescopis des de la Terra. S'han descobert les llunes asteroidals orbitant el cintur\xc3\xb3 principal, els asteroides troians, els asteroides Apol\xc2\xb7lo, i el cintur\xc3\xb3 de Kuiper. El 2005, es van descobrir dues llunes girant a l'entorn de l'asteroide (87) Sylvia, que \xc3\xa9s el primer asteroide triple conegut. _NEWLINE_Un exemple d'un asteroide doble \xc3\xa9s (90) Antiope, en qu\xc3\xa8 dos components iguals en grand\xc3\xa0ria giren a l'entorn del centre com\xc3\xba de gravetat."